钦定古今图书集成/明伦汇编/官常典/第650卷 > 王继夏
## 钦定古今图书集成/明伦汇编/官常典/第650卷 > 王继夏

按《山西通志》：“继夏，岢岚人。万历元年癸酉举人，授宁
远知县。邑当通衢，供役将迎倍他邑，且地硗瘠，水复
陂污，一值荒岁，无复生计，民难于赋而困于役。继夏
乃栉比其俗，差为等，捐冗费，禁苛取，平均驿置之序，
岁时行乡落，劝农力耕，核社仓，教积贮，垦荒莱，招流
亡，因山就泽，听民自利，不为禁，大庾小橐，咸以充盈”，
喜曰：“民可以教矣。”举乡约，《申六训》，延见诸生，考德问
业，鼓钟间作，声诗继之，讽咏不辍。又增筑陴堞，凿渠
引水，万民利之。